Source: http://ugyfelcentrum.fovarositorvenyszek.birosag.hu/content/iii-%C3%A1ltal%C3%A1nos-t%C3%A1j%C3%A9koztat%C3%B3-leggyakoribb-nemperes-elj%C3%A1r%C3%A1sokr%C3%B3l
Timestamp: 2020-02-23 02:01:52
Document Index: 14048243

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

III. Általános tájékoztató a leggyakoribb nemperes eljárásokról | Fővárosi Törvényszék
III. Általános tájékoztató a leggyakoribb nemperes eljárásokról
1. Melyek a civil szervezetekre vonatkozó legfontosabb eljárási szabályok?
1.1. Az egyesület és az alapítvány legfontosabb jellemzői
A civil szervezetekről szóló törvényben meghatározottak közül legfontosabb civil szervezetek az egyesületek és az alapítványok. Az egyesület és az alapítvány közös jellemzője, hogy elsődlegesen gazdasági tevékenység végzésére nem alapíthatók, vagyis sem egyesületet, sem alapítványt nem lehet elsősorban haszonszerzési célra létrehozni. Ez a tilalom azonban nem jelenti azt, hogy az egyesület vagy alapítvány egyáltalán nem folytathat gazdasági tevékenységet, csupán az nem lehet az elsődleges célja. A céljával összefüggő gazdasági tevékenységet az egyesület és az alapítvány is folytathat. Az egyesület egy személyegyesítő szervezet, amelynek tagjai nyilvántartásban szerepelnek, és meghatározott szabályok szerint közös tevékenységet végeznek. A tagok közös, tartós, alapszabályban meghatározott céljának folyamatos megvalósítására létesített jogi személy. Az alapítvány egy célhoz kötött vagyontömeg, mely az alapítójától elkülönül, tagsága nincs, csak ügyintéző szerve, és fő tevékenysége valaminek vagy valakinek a támogatása. Az alapító által az alapító okiratban meghatározott tartós cél folyamatos megvalósítására létrehozott jogi személy.
1.2. Az egyesület alapításának legfontosabb szabályai
Egyesület alapításához legalább 10 tag szükséges. Fontos tudni, hogy nem csak az alapításhoz szükséges a 10 fő, hanem a törvényes működéshez is, tehát a megalakulás után - bár a tagok személye változhat, - a létszámának mindig el kell érnie a 10 főt. Ellenkező esetben, ha a tagok létszáma tartósan 10 fő alá csökken, az ügyész keresete alapján a bíróság megszüntetheti az egyesületet.
Az alakuló ülésen az alapító tagoknak el kell határoznia az egyesület megalakulását, el kell fogadnia az alapszabályt (amelynek tartalmaznia kell az egyesület adatait, célját, szervezeti felépítését, működési rendjét, gazdálkodási szabályait, a tagok jogait és kötelezettségeit, a tagokra és a vezető tisztségviselőkre vonatkozó kizáró és összeférhetetlenségi szabályokat, a közgyűlésre vonatkozó szabályokat), meg kell választania az ügyintéző (a mindennapi ügyvitelt ellátó) és képviseleti (a bírósági nyilvántartásba bejegyzett) szervek tagjait, továbbá meg kell jelölnie egy magyarországi székhelyet.
A fenti feltételek megvalósulását követően kérni kell az egyesület bírósági nyilvántartásba vételét. Ehhez kötelező a www.birosag.hu weboldalon megtalálható, és onnan letölthető formanyomtatványt használni, attól eltérni nem szabad.
A kitöltött formanyomtatvány mellé csatolni kell:
• az alapszabályt (ami az egyesület létesítő okirata);
• a képviseleti és ügyintéző szerv tagjainak tisztséget elfogadó és összeférhetetlenségre vonatkozó nyilatkozatát (mely azt tartalmazza, hogy nem vesz részt a döntéshozó szerv határozathozatalában olyan személy, aki saját maga, vagy akinek közeli hozzátartozója a határozat révén valamilyen kötelezettség vagy felelősség alól mentesül, vagy bármilyen más előnyben részesül, illetve az ügyletben egyébként érdekelt);
• a székhelyhasználat jogcímét igazoló okiratot (olyan iratot, amely igazolja, hogy az egyesület a székhelyként megjelölt ingatlant bármilyen jogcímen – például tulajdonosként, bérlőként – jogosult használni);
• az alakuló ülés jegyzőkönyvét és az annak mellékletét képező tagok jelenléti ívét;
• ha felügyelő szerv kijelölésére vagy megválasztására is sor került, akkor a szerv tagjainak tisztséget elfogadó és összeférhetetlenségre vonatkozó nyilatkozatát (ez nem minden esetben kötelező);
• minden egyéb, az egyesülettel kapcsolatos iratot.
A fenti okiratokat 1 eredeti, teljes bizonyító erejű magánokirati formában elkészített példányban kell benyújtani a bírósághoz. A teljes bizonyító erejű magánokirati forma azt jelenti, hogy az egyesület képviselője az okiratot aláírja, és az ő aláírását két tanú neve és lakóhelye feltüntetése mellett aláírásával hitelesíti. Ez igaz az egyesületekkel kapcsolatos valamennyi okiratra, vagyis az egyesületekkel kapcsolatos okiratok ügyvédi ellenjegyzése nem szükséges. Az egyesületek alapításához vagy alapszabályának módosításához az ügvédi közreműködés nem kötelező.
A fentieken túl fontos tudni, hogy az egyesületek saját vagyonukkal önállóan gazdálkodnak és tartozásaikért elsősorban a saját vagyonukkal felelnek. Az egyesület saját vagyonának megalapozásához azonban tagdíjat kell meghatározni, a tagoknak kell vagyoni hozzájárulást teljesíteniük. A tagdíj mértékének az ésszerű minimumot kell meghaladnia, arra nézve nincsen törvényi előírás. A tagdíj (vagyis a vagyoni hozzájárulás) szolgáltatásán túl a tagok az egyesület tartozásaiért nem tartoznak felelősséggel.
Az egyesülettel kapcsolatos valamennyi bírósági eljárást, így különösen a nyilvántartásba vétellel, az alapszabály módosításával, vagy az egyesület megszűnésével kapcsolatos eljárást az egyesület képviselője kezdeményezheti. Ha az egyesületben az alapszabály több képviselő együttes eljárási kötelezettségét határozza meg, vagyis a képviselők csak közösen jogosultak az egyesület képviseletére, akkor ők együtt kezdeményezhetik az eljárásokat.
1.3. Az alapítvány alapításának legfontosabb szabályai
Alapítványt akár egy, akár több magánszemély, vagy jogi személy (például korlátolt felelősségű társaság) is alapíthat. (Fontos tudni, hogy ugyan több személy is alapíthat alapítványt, azonban ez nem feltétlenül előnyös, mert az alapító okiratban szereplő bármely adat megváltozása esetén az alapító okiratot módosítani kell, melyhez minden még élő vagy létező alapító egyetértése szükséges, és ez idővel nehézkessé válhat.) Az alapítvány alapításakor az alapító meghatározott vagyont (amely lehet pénz vagy vagyontárgy) meghatározott célhoz (például valaminek vagy valakinek a finanszírozásához vagy támogatásához) rendel. Az alapító a meghatározott vagyont köteles az alapítvány rendelkezésére bocsátani. Az alapítónak az alapító okiratban kell meghatároznia az alapítvány célját, szervezetét és működési rendjét, vagyona felhasználásának szabályait, hogy az alapítvány határozott vagy határozatlan időre létesül, valamint kijelöli a kezelő szerv tagjait és a díjazásuk megállapításának szabályait. Az alapító határozza meg az alapítvány székhelyét is.
Alapítványt végintézkedéssel vagy öröklési szerződésben is lehet alapítani, mely esetben a végrendeletnek vagy a szerződésnek kell tartalmaznia az alapító okirat tartalmi elemeit. Elrendelheti az alapítvány létesítését továbbá az örökhagyó a végrendeletében meghagyással is, ami azt jelenti, hogy meghatározza a létesítendő alapítvány célját és vagyonát, valamint kijelöli azt a személyt, aki az alapítvány létrehozását a végrendeleti végrehajtótól követelheti.
A fenti feltételek megvalósulását követően kérni kell az alapítvány bírósági nyilvántartásba vételét. Ehhez kötelező a www.birosag.hu weboldalon megtalálható, és onnan letölthető formanyomtatványt használni, attól eltérni nem szabad.
• az alapító okiratot (ami az alapítvány létesítő okirata);
• a képviseleti és ügyintéző szerv tagjainak tisztséget elfogadó és összeférhetetlenségére vonatkozó nyilatkozatát (mely azt tartalmazza, hogy nem vesz részt a döntéshozó szerv határozathozatalában olyan személy, aki saját maga, vagy akinek közeli hozzátartozója a határozat révén valamilyen kötelezettség vagy felelősség alól mentesül, vagy bármilyen más előnyben részesül, illetve az ügyletben egyébként érdekelt);
• az alapító vagyon rendelkezésre bocsátásának igazolását (ez pénz esetében a bankszámlán történt elhelyezésről szóló igazolás lesz);
• minden egyéb, az alapítvánnyal kapcsolatos iratot.
A fenti okiratokat 1 eredeti példányban, teljes bizonyító erejű magánokirati formában kell benyújtani a bírósághoz. A teljes bizonyító erejű magánokirati forma azt jelenti, hogy az alapítvány alapítója az okiratot aláírja, és az ő aláírását két tanú neve és lakóhelye feltüntetése mellett aláírásával hitelesíti. Ez igaz az alapítványokkal kapcsolatos valamennyi okiratra, vagyis az alapítvánnyal kapcsolatos okiratok ügyvédi ellenjegyzése nem szükséges. Az alapítványok alapításához vagy alapító okiratának módosításához az ügvédi közreműködés nem kötelező.
Fontos még tudni, hogy az alapító az alapító okiratban az alapítványhoz való csatlakozást megengedheti, ekkor az alapítvány úgynevezett „nyílt alapítvány” lesz, ellenkező esetben „zárt alapítványról” beszélhetünk. Nyílt alapítvány esetén annyi pénz (akkora vagyon) fogadható el induló vagyonként, amellyel az alapítvány működését biztonságosan megkezdheti. Ez nagymértékben függ az alapítvány céljától és a vagyon felhasználásának módjától, de általánosságban pár százezer forintnál kevesebb nem lehet. Zárt alapítvány esetében, amikor tehát az alapítványhoz csatlakozni nem lehet, csak olyan vagyon fogadható el, amellyel az alapítvány működése hosszabb távon stabilan biztosítható, hiszen ekkor az alapítvány csak ezzel az alapító által rendelkezésre bocsátott vagyonnal gazdálkodhat. A működés megkezdéséhez szükséges vagyont az alapítónak legalább a nyilvántartásba-vételi kérelem benyújtásáig, a teljes juttatott vagyont pedig az alapítvány nyilvántartásba vételétől számított egy éven belül kell az alapítványra átruháznia.
Az alapítvánnyal kapcsolatos valamennyi bírósági eljárást, így különösen az alapítvány nyilvántartásba vételét vagy az alapító okirat módosítását az alapítónak, több alapító esetében valamennyi alapítónak együttesen kell kezdeményeznie. Erre az alapítvány kezelő szerve általában nem jogosult. Kivétel ez alól az az eset, ha az alapítvány alapítója (több alapító esetén valamennyi alapítója) meghal vagy megszűnik. Ha az alapító meghalt, jogutód nélkül megszűnt vagy más okból az alapítói jogait véglegesen nem gyakorolja, az alapítói jogokat az alapító által az alapító okiratban kijelölt személy vagy alapítványi szerv, kijelölés hiányában a kuratórium gyakorolja. Ha nincs az alapítói jogok gyakorlására jogosult személy vagy szerv, az alapítói jogokat a nyilvántartó bíróság gyakorolja.
Az alapítvány nyilvántartásba vételéről szóló bírósági döntés jogerőre emelkedésének abból a szempontból van kiemelkedő jelentősége, hogy az alapító eddig a pontig – tehát a bejegyzés jogerőre emelkedéséig – vonhatja vissza az alapításra vonatkozó jognyilatkozatát.
1.4. A civil szervezetek szervezeti felépítése
Az egyesület döntéshozó szerve a közgyűlés, mely évente legalább egy alkalommal ülésezik A kezelő (azaz ügyintéző, ügyviteli, képviseleti) szerve az elnökség, amely három tagból áll, nem kizárt azonban az sem, hogy ezeket a feladatokat egyetlen személy ügyvezetőként lássa el az egyesületben. Az elnökség összetételét és működési rendjét az egyesület legfőbb szerve határozza meg az alapításkor az alapszabályban. Tagjait ugyancsak a legfőbb szerv választja meg, az elnökség tagjainak legfeljebb egyharmada választható az egyesület tagjain kívüli személyekből, ha ezt az alapszabály megengedi.
Az alapítvány esetében a kezelő szervet kuratóriumnak nevezik, ezt az alapítónak az alapító okiratban kell kijelölnie. Szintén ott kell rendelkeznie a kuratórium összetételéről és meg kell jelölnie a képviseleti jog gyakorlására jogosult személyt (ha több személyt ruház fel képviseleti joggal, akkor a képviseleti jog gyakorlásának módját és terjedelmét is: ekkor a képviseleti jog együttes vagy önálló lehet). A kuratórium három természetes személyből áll, akik közül kettőnek belföldi lakóhellyel kell rendelkeznie. Jogi személy tehát nem lehet kuratóriumi tag, és ugyanígy semmis az alapító okirat olyan rendelkezése, amely az alapítvány kedvezményezettjét, vagy annak közeli hozzátartozóját a kuratórium tagjának jelöli ki.
1.5. Az egyesület változás bejegyzésének legfontosabb szabályai
Mind az alapszabályban, mind az egyesület képviseleti, ügyintéző szervében (általában az elnökségben) bekövetkezett változás tényét a változástól számított 60 napon belül kell bejelenteni az egyesületről nyilvántartást vezető bíróságnál az erre a célra rendszeresített formanyomtatványon, mely a www.birosag.hu weblapról letölthető.
A formanyomtatvány mellé csatolni kell 1 eredeti, teljes bizonyító erejű magánokirati formában elkészített példányban:
• a legfőbb szerv döntését, melyet a legfőbb szerv üléséről készült jegyzőkönyvbe is lehet foglalni (ekkor a jegyzőkönyvet az ahhoz tartozó jelenléti ívvel együtt kell csatolni);
• a változásokkal egységes szerkezetbe foglalt alapszabályt (amely a módosult szövegrészek vonatkozásában csak az „új” szövegrészeket tartalmazza, és amelyben a módosuló szövegrészeket az eredeti szöveghez képest jól láthatóan – módosított tartalmú szövegrészek esetén dőlt és vastagított betűkkel, míg törölt szövegrészek esetén más egyértelmű módon, például a törölt szövegrész helyén * jelzéssel – ki kell emelni). Az egységes szerkezetbe foglalt alapszabály végén a kérelmezőnek vagy jogi képviselőjének záradékban kell azt igazolnia, hogy a változásbejegyzési kérelemhez csatolt alapszabály tartalmilag megfelel a legutoljára elfogadott módosításoknak;
• Az új vezető tisztségviselők tisztséget elfogadó és összeférhetetlenségről tett nyilatkozatát;
• a székhelyhasználat jogcímét igazoló okiratot;
• minden egyéb olyan dokumentumot, amely az adatokban bekövetkezett változás tényét igazolja.
A bíróság a változásbejegyzési kérelemről a hiánytalanul, megfelelő formában és megfelelő bíróságon előterjesztett kérelem beérkezésétől számított 60 napon belül dönt, majd a döntést tartalmazó végzést tértivevényes küldeményként megküldi a kérelmezőnek és az egyesület törvényességi felügyeletét ellátó ügyészségnek is. Mindkét félnek fellebbezési joga van, a fellebbezés benyújtására nyitva álló 15 napos határidő a végzés kézhezvételét követő napon kezdődik. Ha egyik fél sem fellebbez a végzés ellen, a bíróság megállapítja a végzés jogerőre emelkedését, és a jogerős végzés egy példányát – immár egyszerű levélként – megküldi az egyesületnek.
1.6. Az alapítvány változás bejegyzésének legfontosabb szabályai
Mind az alapító okiratban, mind az alapítvány képviseleti, ügyintéző szervében (általában a kuratóriumban) bekövetkezett változás tényét a változástól számított 60 napon belül kell bejelenteni a nyilvántartást vezető bíróságnál az erre a célra rendszeresített formanyomtatványon, mely a www.birosag.hu weblapról letölthető.
• az alapító(k) döntését;
• a változásokkal egységes szerkezetbe foglalt alapító okiratot (amely a módosult szövegrészek vonatkozásában csak az „új” szövegrészeket tartalmazza, és amelyben a módosuló szövegrészeket az eredeti szöveghez képest jól láthatóan – módosított tartalmú szövegrészek esetén dőlt és vastagított betűkkel, míg törölt szövegrészek esetén más egyértelmű módon, például a törölt szövegrész helyén * jelzéssel – ki kell emelni). Az egységes szerkezetbe foglalt alapító okirat végén a kérelmezőnek vagy jogi képviselőjének záradékban kell azt igazolnia, hogy a változásbejegyzési kérelemhez csatolt alapító okirat tartalmilag megfelel a legutoljára elfogadott módosításoknak;
A bíróság a változásbejegyzési kérelemről a hiánytalanul, megfelelő formában és megfelelő bíróságon előterjesztett kérelem beérkezésétől számított 60 napon belül dönt, majd a döntést tartalmazó végzést tértivevényes küldeményként megküldi a kérelmezőnek és az alapítvány törvényességi felügyeletét ellátó ügyészségnek is. Mindkét félnek fellebbezési joga van, a fellebbezés benyújtására nyitva álló 15 napos határidő a végzés kézhezvételét követő napon kezdődik. Ha egyik fél sem fellebbez a végzés ellen, a bíróság megállapítja a végzés jogerőre emelkedését, és a jogerős végzés egy példányát – immár egyszerű levélként – megküldi az alapítványnak.
1.7. A civil szervezetek nyilvántartásának legfontosabb sajátosságai
A civil szervezeteket – az egyesületeket és az alapítványokat egyaránt – az a törvényszék veszi nyilvántartásba, amelynek az illetékességi területén a civil szervezet székhelye van. Ezzel kapcsolatban a www.birosag.hu honlapon lévő illetékesség kereső program lehet segítségünkre. A nyilvántartásba vételt követően minden további eljárást azon a törvényszéken kell kezdeményezni, ahol a civil szervezet nyilvántartásba vétele megtörtént.
A civil szervezetek nyilvántartása közhiteles, ami azt jelenti, hogy az abban foglalt adatokat az ellenkező bizonyításáig úgy kell tekinteni, hogy a valóságnak megfelelnek. A nyilvántartásnak a megtekintés időpontjában fennálló, illetve korábban törölt adatai nyilvánosak, azok az országos névjegyzék útján az interneten azonosítás nélkül megtekinthetőek.
Az alapítvány és az egyesület bírósághoz benyújtott iratai – az egyesület legfőbb szerve ülésének jelenléti íve, valamint az egyesület tagjairól készült nyilvántartás kivételével – nyilvánosak, ideértve a még el nem bírált kérelmet és mellékleteit is, azokat bárki megtekintheti, azokról feljegyzést készíthet. A civil szervezetek nyilvános – a bíróságon rendelkezésre álló – iratai a nyilvántartást vezető bíróságnál tekinthetők meg.
A civil szervezetek éves beszámolóját nem a nyilvántartást vezető törvényszéken, hanem az Országos Bírósági Hivatalban kell letétbe helyezni a tárgyévet követő május 31. napjáig.
1.8. A közhasznú jogállás megszerzésének és elvesztésének legfontosabb feltételei
Közhasznú szervezetté olyan, Magyarországon nyilvántartásba vett közhasznú tevékenységet végző civil szervezet minősíthető, amely a társadalom és az egyén közös szükségleteinek kielégítéséhez megfelelő erőforrásokkal rendelkezik, továbbá amelynek megfelelő társadalmi támogatottsága kimutatható.
A törvény rendelkezése szerint a civil szervezet akkor végez közhasznú tevékenységet, és akkor járul hozzá a társadalom és az egyén közös szükségleteinek kielégítéséhez, ha az előző évről szóló közhasznúsági melléklet alapján a civil szervezet szolgáltatásai a szervezet testületi tagjain, munkavállalóin, önkéntesein kívül más személyek számára is hozzáférhetőek.
A törvény szerinti megfelelő erőforrás akkor áll a civil szervezet rendelkezésére, ha:
• az előző két lezárt üzleti év vonatkozásában az átlagos éves bevétele meghaladja az 1 millió forintot, vagy
• a két év egybeszámított adózott eredménye (tárgyévi eredménye) nem negatív, vagy
• a személyi jellegű ráfordításai (kiadásai) – a vezető tisztségviselők juttatásainak figyelembevétele nélkül – elérik az összes ráfordítás (kiadás) egynegyedét.
A három feltétel közül elég egynek teljesülnie.
A megfelelő társadalmi támogatottság pedig akkor mutatható ki a civil szervezetnél, ha
• az előző két lezárt üzleti éve vonatkozásában a személyi jövedelemadó meghatározott részének az adózó rendelkezése szerint a civil szervezetnek felajánlott összegből kiutalt összeg (a civil szervezetnek felajánlott „adó 1%”) eléri a civil szervezetnek juttatott állami támogatás nélkül számított összes bevétel 2 százalékát, vagy
• a közhasznú tevékenység érdekében felmerült költségek, ráfordítások elérik az összes ráfordítás felét a két év átlagában, vagy
• közhasznú tevékenységének ellátását tartósan (két év átlagában) legalább 10 közérdekű önkéntes tevékenységet végző személy segíti.
A bíróság a szervezet - illetve alapítvány esetében az alapító vagy az alapítvány - kérelmére polgári nemperes eljárásban dönt a szervezet közhasznúvá minősítéséről és a közhasznú jogállás nyilvántartásba történő bejegyzéséről. Az eljárásra a nyilvántartást vezető bíróság illetékes.
A kérelemhez a www.birosag.hu honlapról elérhető formanyomtatványt kötelező használni, melyben nyilatkozni kell arról, hogy a fenti követelmények teljesítése a letétbe helyezett beszámolókból megállapítható és hogy a létesítő okirat (az egyesület alapszabálya vagy az alapítvány alapító okirata) tartalmazza, hogy a szervezet milyen közhasznú tevékenység(ek)et folytat, e közhasznú tevékenység(ek)et mely közfeladat(ok)hoz kapcsolódóan végzi, továbbá hogy e közfeladat(ok) teljesítését mely jogszabályhely(ek) írja (írják) elő, valamint – ha tagsággal rendelkezik – nem zárja ki, hogy tagjain kívül más is részesülhessen a közhasznú szolgáltatásaiból, gazdasági-vállalkozási tevékenységet csak közhasznú vagy a létesítő okiratban meghatározott alapcél szerinti tevékenység megvalósítását nem veszélyeztetve végez, gazdálkodása során elért eredményét nem osztja fel, azt a létesítő okiratában meghatározott közhasznú tevékenységére fordítja, közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.
(Amennyiben a szervezet úgy nyilatkozik, hogy a létesítő okirata nem tartalmazza ezeket a nyilatkozatokat, a kérelemhez csatolni kell továbbá a létesítő okirat módosításáról szóló döntést és az egységes szerkezetbe foglalt szöveget. Ekkor a bíróság a változásbejegyzésről és a közhasznúságról egy eljárásban fog döntést hozni.)
• a vezető tisztségviselő nyilatkozatát arról, hogy nem esik kizáró ok alá, és
• a korábbi két év beszámolóját.
A bíróság a kérelemről főszabály szerint a kérelem beérkezését követő harminc napon belül dönt.
A beszámoló adatai alapján minden letétbe helyezés alkalmával a bíróság megvizsgálja a fenti feltételek teljesülését. Ha a feltételek nem teljesülnek, a szervezet közhasznú jogállását a bíróság megszünteti és az erre vonatkozó adatot a nyilvántartásból törli. A közhasznú szervezet hatvan napon belül maga is köteles kérni közhasznú jogállásának törlését, ha a közhasznúvá minősítés feltételeinek nem felel meg, illetve azt a törvényességi felügyeletet gyakorló ügyész is kezdeményezheti a bíróságnál.
Fontos tudni, hogy 2014. június 1. napjától csak a fentiek szerint közhasznúsági nyilvántartásba vett szervezet jogosult a közhasznú megjelölés használatára és a közhasznú jogálláshoz kapcsolódó kedvezmények igénybevételére. 2014. június 1. napjától a szervezet nyilvántartására illetékes szerv törli a korábban nyilvántartásba vett közhasznú, illetve kiemelkedően közhasznú jogállású szervezetek közhasznú jogállását, kivéve ha a szervezet igazolja, hogy a fenti követelmények szerinti közhasznúsági nyilvántartásba vétel iránt kérelmét benyújtotta, és a bíróság megállapítja, hogy a szervezet a törvényi feltételeknek megfelel.
1.9. A civil szervezetek jogutód nélküli megszűnésének legfontosabb szabályai
Amennyiben az egyesület úgy fejezi be működését, hogy nem egyesült másik egyesülettel, vagy nem válik szét különböző egyesületekre, akkor „jogutód nélkül” szűnik meg, amikor is a fennmaradó vagyonának helyzetét a megfelelő eljárásban rendezik, és a nyilvántartást vezető bíróság a nyilvántartásból törli. Akkor szűnik meg jogutód nélkül az egyesület, ha:
• határozott időre jött létre, és a meghatározott időtartam eltelt;
• megszűnését meghatározott feltételhez kötötték, és a feltétel bekövetkezett;
• a tagok a megszűnést kimondják;
• az arra jogosult szerv megszünteti;
• megvalósította célját, vagy az lehetetlenné vált és új célt nem határoztak meg;
• tagjainak száma hat hónapon keresztül nem éri el a tíz főt.
A fentiek közül egyetlen megszűnési ok bekövetkezése is az egyesület megszűnéséhez vezet.
• célját megvalósította, és az alapító új célt nem határozott meg;
• céljának megvalósítása lehetetlenné vált, és annak módosítására vagy más alapítvánnyal egyesülésre nincs mód;
• három éven át célja megvalósítása érdekében nem folytat tevékenységet.
Ha a fenti megszűnési okok közül bármelyik bekövetkezik, a kuratórium értesíti az alapítói jogokat gyakorló személyt (vagy szervet). Amennyiben ez a személy vagy szerv harminc napon belül nem intézkedik, a kuratórium köteles a megszűnési okot bejelenteni a nyilvántartást vezető bíróságnak. A bíróság ezt követően az alapítványt törli a nyilvántartásból, és a törlő határozatban rendelkezik az alapítvány fennmaradó vagyonáról.
Az alapítvány csak másik alapítvánnyal egyesülhet, és csak alapítványokra válhat szét, azonban erről az alapító csak az alapító okiratban meghatározott vagyon juttatása után hozhat döntést, és az egyesülés vagy szétválás nem járhat az alapítványi vagyon csorbításával vagy az alapítványi cél veszélyeztetésével.
2. Melyek a csőd-, felszámolási és végelszámolási eljárásra vonatkozó legfontosabb szabályok?
2.1. A csőd-, felszámolási és végelszámolási eljárás általános szabályai
Mind a csőd-, mind a felszámolási, mind pedig a végelszámolási eljárás is a jogi személyek megszűnéséhez kapcsolódik. A csődeljárás azonban jelentősen különbözik a felszámolástól és a végelszámolástól: a csődeljárás célja, hogy a pénzügyi, gazdasági értelemben nehéz helyzetbe került adós működőképességét helyreállítsa, az adós fennmaradjon és tovább tudjon működni. Ennek érdekében a csődben lévő adós fizetési haladékot kap, és lehetőséget arra, hogy hitelezőivel egyezséget kössön, tartozásait ennek keretében kifizesse, majd a sikeres csődeljárást követően tovább működjön. A csődeljárás annyiban azonban szorosan kapcsolódik a felszámolási eljáráshoz, hogy ha az adós és hitelezői között egyezség nem jön létre, akkor a csődeljárást elrendelő bíróság elrendeli az adós felszámolását. A felszámolási, és a végelszámolási eljárás egyaránt azt eredményezi, hogy az ilyen eljárásokkal érintett gazdálkodó szervezetek (általában és tipikusan gazdasági társaságok, tehát a cégek) megszűnnek, működésüket legkésőbb az ilyen eljárások végén befejezik, törlik őket a nyilvántartásból. Mind a felszámolás, mind pedig a végelszámolás ilyen értelemben a gazdálkodó szervezetek végét, ahogy a jogszabály fogalmaz: jogutód nélküli megszűnését okozza. A felszámolási eljárás és a végelszámolás között is van egy nagyon lényeges különbség: felszámolásra akkor kerülhet sor, ha az adós fizetésképtelen, míg a végelszámolási eljárás megindításának és lefolytatásának feltétele, hogy az adósnak nem lehet másokkal szembeni tartozása.
A csőd- és felszámolási eljárás elrendelésére az adós székhelye szerinti törvényszék jogosult. A végelszámolási eljárás lefolytatása a törvényszékeken működő cégbíróságok feladata.
Mindhárom eljárásban kötelező a jogi képviselet, legalábbis az eljárás kezdeményezője számára, ezért aki ilyen eljárást kíván indítani, annak mindenképpen fel kell keresnie egy ügyvédet, aki jogi képviseletét ellátja.
2.2. A gazdálkodó szervezet fogalma
A csőd-, felszámolási és végelszámolási eljárások szabályai a gazdálkodó szervezetekre vonatkoznak. A törvény szerint gazdálkodó szervezet: a gazdasági társaság, a közhasznú társaság, az ügyvédi iroda, a közjegyzői iroda, a szabadalmi ügyvivői iroda, a égrehajtói iroda, az európai részvénytársaság, a szövetkezet, a lakásszövetkezet, az európai szövetkezet, a vízgazdálkodási társulat (a víziközmű-társulat kivételével), az erdőbirtokossági társulat, az önkéntes kölcsönös biztosító pénztár, a magánnyugdíjpénztár, az egyéni cég, az egyesülés, ideértve az európai gazdasági egyesülést is, az európai területi együttműködési csoportosulás, - az egyesület, az alapítvány, valamint mindazon jogi személyek, vagy jogi személyiséggel nem rendelkező gazdasági társaságok, amelyek fő érdekeltségének központja a Tanács fizetésképtelenségi eljárásokról szóló 1346/2000/EK rendelete alapján az Európai Unió területén található.
2.3. A csődeljárás legfontosabb szabályai
A csődeljárás lefolytatása iránti kérelmet az adós gazdálkodó szervezet vezetője formanyomtatványon nyújthatja be. Ez a nyomtatvány 2015. január 1-jétől kizárólag elektronikus nyomtatvány lehet, ami azt jelenti, hogy azt papíron, személyesen, vagy postai úton nem, kizárólag elektronikus úton, minősített elektronikus aláírással ellátott formában lehet a törvényszékhez benyújtani. Az eljárás megindításakor illetéket és közzétételi díjat kell fizetni. Az illeték mértéke jogi személyiséggel rendelkező gazdálkodó szervezetek esetén 50.000,- forint, jogi személyiséggel nem rendelkező szervezet esetén pedig 30.000,- forint. Ezzel egyidejűleg kell megfizetni a közzétételi díjat is, amelynek összege 25.000,- forint. Elektronikus eljárás esetén, 2015. január 1. után mind az illetéket, mind pedig a közzétételi díjat kizárólag elektronikus átutalással lehet teljesíteni. A csődeljárás iránti kérelem csak a gazdálkodó szervezet legfőbb szervének (taggyűlés, közgyűlés, tagok gyűlése, stb.) előzetes egyetértésével nyújtható be, a kérelem benyújtásáról a munkavállalókat tájékoztatni kell. A törvény részletesen szabályozza, hogy a csődeljárás kezdeményezésekor milyen mellékleteket kell csatolni a kérelemhez, illetve milyen nyilatkozatokat kell tenni, ezeket a tennivalókat a csődeljárásban kötelezően alkalmazandó jogi képviselő ismeri, és az adósnak segítséget nyújt azok teljesítéséhez. Nagyon fontos ezek teljesítése, mert azok elmulasztása esetén a bíróság jogosult bírságot kiszabni az eljárás kezdeményezőjével szemben. Ennek összege 100.000,- forinttól 2.000.000,- forintig terjedhet például abban az esetben, ha a kérelem benyújtója a kérelmében valótlan adatot közölt, vagy valótlan tartalmú dokumentumot nyújt be a törvényszékhez. A bírságot, amennyiben azt az eljárás kezdeményezője nem fizeti meg, a gazdálkodó szervezet többségi tulajdonosa köteles megfizetni.
Nem lehet csődeljárás iránti kérelmet benyújtani a korábbi csődeljárás során az adós által vállalt fizetési kötelezettség teljesítését megelőzően, ha a korábbi csődeljárás befejezésétől két év még nem telt el, vagy ha a korábbi csődeljárás iránti kérelmet a bíróság hivatalból elutasította, és az erről szóló végzés közzétételétől számítva egy év még nem telt el, valamint, ha az adós ellen már folyamatban van csődeljárás, vagy felszámolását kezdeményezték, és azt a bíróság már elrendelte. A hivatalból való elutasítás azt jelenti, hogy amennyiben például nincs meg a gazdálkodó szervezet legfőbb szervének előzetes egyetértése, és az erről szóló okirat nincs a kérelemhez csatolva, akkor a bíróság minden további körülmény vizsgálata nélkül utasítja el a kérelmet, azt senkinek nem kell kérnie, javasolnia, ezt a bíróság saját maga megteszi. Azt, hogy van-e az adós ellen csődeljárás, vagy felszámolási eljárás iránti, jogerősen még el nem bírált kérelem, az Országos Bírósági Hivatal elektronikus nyilvántartásából lehet megtudni. A törvény szerint bármely gazdálkodó szervezet igazgatási szolgáltatási díj ellenében igazolást kérhet arról, hogy ellene nincs benyújtva jogerősen még el nem bírált csőd-, vagy felszámolási eljárás iránti kérelem, és felszámolását nem rendelték el.
Csődeljárás kezdeményezésének akkor is helye van, ha az adós ellen felszámolás iránti kérelmet nyújtottak be, de arról a kérelemről a bíróság még nem határozott. Ebben az esetben a felszámolási eljárás iránti kérelem elbírálását fel kell függeszteni addig, amíg a csődeljárás tárgyában a bíróság nem határoz.
Az adós kérelmére, amennyiben nem kerül sor a kérelem azonnali hatályú elutasítására annak valamilyen hiányossága (például az illeték, közzétételi díj hiánya) miatt, a bíróság egy munkanapon belül intézkedik a kérelemnek, továbbá az adóst megillető azonnali fizetési haladéknak a Cégközlönyben való közzétételéről. Az ideiglenes fizetési haladék annak közzétételétől illeti meg az adóst. Ezt követően a bíróság haladéktalanul, de legkésőbb öt munkanapon belül megvizsgálja a csődeljárás iránti kérelmet, és ha az megfelel a törvényben írtaknak, a csődeljárást elrendeli. Ha a kérelem hiányos, azt a hiányok pótlására visszaadja az adósnak, aki öt munkanapon belül pótolhatja kérelme hiányait. Ennek elmulasztása esetén a kérelmet el kell utasítani.
A csődeljárás kezdő időpontja az a nap, amelyen az eljárást elrendelő végzést a Cégközlönyben közzéteszik. Az eljárást elrendelő végzésben a bíróság a felszámolói névjegyzékből vagyonfelügyelőt rendel ki az adós számára. Az eljárást elrendelő és vagyonfelügyelőt kirendelő végzés ellen fellebbezésnek nincs helye.
A fizetési haladék célja a csődvagyon megőrzése a hitelezőkkel kötendő egyezség érdekében. A fizetési haladék ideje alatt az adós vagyonának terhére – a törvényben meghatározott kivételekkel – nem lehet kifizetést teljesíteni, arra nem lehet végrehajtást vezetni. Kivétel például a munkabér és járulékai, a munkabér jellegű, munkaviszonyhoz kapcsolódó egyéb kifizetések, adó kifizetések, az adós gazdasági tevékenységéhez szükséges, a vagyonfelügyelő ellenjegyzésével vállalt kötelezettségek, melyeket, a törvényben részletesen és pontosan felsorolt egyéb kötelezettségekkel együtt, a fizetési haladék ideje alatt is teljesíteni kell.
Az adós a csődeljárás kezdő időpontjától számított öt munkanapon belül közvetlenül is köteles értesíteni a hitelezőit az eljárásról, valamint egy országos napilapban és honlapján (ha van ilyen) is felhívja őket követeléseik bejelentésére.
A bíróság által kirendelt vagyonfelügyelő figyelemmel kíséri az adós gazdasági tevékenységét a hitelezők érdekének elsődlegessége és védelme, a velük kötendő egyezség előkészítése érdekében. A csődeljárás alatt az adós vezetője és tulajdonosai csak a vagyonfelügyelő törvényben felsorolt jogainak megsértése nélkül gyakorolhatják az őket megillető jogokat, és amennyiben együttműködési kötelezettségüket megsértik, úgy az adós vezetőjét a bíróság 100-tól 500 ezer forint, ismételten is kiszabható bírsággal sújtja.
Az adós a csődeljárás kezdő időpontját követő hatvan napon belüli időpontra összehívja a hitelezőket egyezségi tárgyalásra. A meghívóval együtt meg kell küldeni az adósság rendezését célzó programot és az előzetes egyezségi javaslatot, amelyet a vagyonfelügyelő bevonásával kell elkészíteni, és amelynek elkészítéséhez az adós kérheti a többségi tulajdonnal rendelkező tag, az adósnál működő érdekképviseleti szerv és az üzemi tanács közreműködését is.
A bíróság a fizetési haladékot a csődeljárás közzétételétől számított legfeljebb 365 napig hosszabbíthatja meg, az adós kérelmére, a hitelezők hozzájárulásával. Ha ezen a határidőn belül egyezség nem jön létre az adós és a hitelezők között, akkor a bíróság a csődeljárást megszünteti, és az adós fizetésképtelenségét állapítja meg, egyben hivatalból elrendeli az adós felszámolását.
2.4. A felszámolási eljárás legfontosabb szabályai
A felszámolási eljárás az adós fizetésképtelensége esetén kezdeményezhető. Az eljárás célja, hogy a bíróság által kirendelt felszámoló felmérje az adós vagyoni helyzetét, megvizsgálja a vele szemben támasztott követeléseket, követeléseit behajtsa, igényeit érvényesítse és vagyonát értékesítse. Az eljárás eredményeként az adós jogutód nélkül megszűnik, törlik a nyilvántartásból.
A felszámolást hivatalból, vagy kérelemre lehet lefolytatni. Az eljárás illetéke jogi személyiséggel rendelkező gazdálkodó szervezetek esetén 80.000,- forint, jogi személyiséggel nem rendelkező gazdálkodó szervezetek esetén 30.000,- forint. Az illetéket 25.000,- forint közzétételi díjjal együtt az eljárás megindításakor kell leróni, megfizetését pedig az eljárást kezdeményező iraton, vagy annak mellékleteként kell igazolni.
A felszámolási eljárást hivatalból, a fizetésképtelenség vizsgálata nélkül kell lefolytatni, ha azt a csődeljárás megszüntetését követően a bíróság, vagy a cégbíróság kezdeményezi, vagy arra a büntetőügyben eljáró bíróság értesítése alapján kerül sor. Ezekben az esetekben a fizetésképtelenséget a törvény olyan ténynek tekinti, amelyet a felszámolási eljárás kezdeményezésekor már nem szükséges vizsgálni. A hivatalból lefolytatott felszámolási eljárások egyebekben nem különböznek a kérelemre folytatott felszámolási eljárásoktól. Kérelemre történik a felszámolási eljárás lefolytatása, ha azt az adós, a hitelező, vagy a végelszámoló kéri. Ebben az eljárásban a kérelmezők számára a jogi képviselet kötelező. A kérelmet az adós székhelye szerinti törvényszékhez kell benyújtani. A bíróság kérelemre indult eljárás esetén megvizsgálja az adós fizetésképtelenségét, és azt a későbbiekben részletezett esetekben állapítja meg. Nem lehet felszámolási kérelmet benyújtani, ha a hitelező követelése kamatok és költségek nélkül nem haladja meg a 200.000,- forintot.
Az adós akkor kérheti felszámolási eljárás lefolytatását, ha a csődeljárás lehetőségével nem tud, vagy nem kíván élni. Az adós kérelmére, annak tartalmára és mellékleteire azokat a szabályokat kell alkalmazni, amelyek a csődeljárást kezdeményező kérelemre vonatkoznak. A hitelező felszámolás iránti kérelmében meg kell jelölni az adós tartozásának jogcímét, annak lejáratát, és röviden elő kell adni, hogy a hitelező miért tartja az adóst fizetésképtelennek. A kérelemben foglaltak bizonyításához szükséges iratokat csatolni kell. Ezek között kiemelten fontos, hogy amennyiben a hitelező a fizetésképtelenség megállapítását azért kéri, mert az adós szerződésen alapuló, nem vitatott, vagy elismert tartozását a teljesítési idő lejártát követő 20 napon belül sem egyenlítette ki, és az ezt követő írásbeli felszólításra sem teljesítette, úgy a törvényben részletesen meghatározott tartalmú írásbeli fizetési felszólítást is mellékelni kell. Ennek a fizetési felszólításnak tartalmaznia kell legalább a követelés jogcímét, összegét, megfizetésének határidejét, és meg kell benne határozni azt a határidőt, amelynek eredménytelen elteltét követően a hitelező meg kívánja indítani a felszámolási eljárást, vagy egyéb jogi úton kívánja érvényesíteni a követelését. Az adós számára fontos tudnivaló, hogy ilyen, a felszámolási eljárást megelőző felszólításra adott válaszban a hitelező követelésének vitatását akkor lehet megállapítani, ha az érdemben kétségbe vonja a fizetési kötelezettség jogcímét, fennállását, esedékességét, mértékét, vagy összegét.
Ha a felszámolást a hitelező kéri, a bíróság arról a kérelem megküldésével haladéktalanul értesíti az adóst, akinek a bíróság értesítésének kézhezvételétől számított nyolc napon belül nyilatkoznia kell a kérelemben foglaltakról. Az adósnak ebben a nyilatkozatában tett kérelmére a bíróság a tartozás kiegyenlítésére legfeljebb 45 napos határidőt engedélyezhet, kivéve, ha a felszámolási eljárás megindítását csődeljárás előzte meg. Ebben az esetben a tartozás kiegyenlítése nem minősül a tartozás elismerésének, vagyis a teljesítés egy külön polgári peres eljárásban visszakövetelhető, kivéve, ha a kifizetéssel együtt az adós a tartozás elismerésére kifejezett nyilatkozatot tesz.
A hitelező a felszámolási eljárás iránti kérelmében, vagy legkésőbb a felszámolás kezdő időpontjáig kezdeményezheti, hogy a bíróság az adósnak vagyonfelügyelőt rendeljen ki. A bíróság haladéktalanul kirendeli a vagyonfelügyelőt, ha a hitelező kérelmében három feltételt teljesít: valószínűsíti, hogy a követelés későbbi kielégítése veszélyben van, a követelést a törvényben meghatározott okirattal igazolja, és a vagyonfelügyelő díját, amely jogi személy adós esetén 400.000,- forint, nem jogi személy esetén 200.000,- forint, a bíróságnál letétbe helyezi.
A bíróság a felszámolási kérelmet érdemi vizsgálat nélkül elutasítja a törvényben meghatározott okok miatt, például: ha nem arra jogosult terjesztette elő, azt a fizetési haladék ideje alatt terjesztették elő, az adós ellen az Európai Unió más tagállamában fizetésképtelenségi főeljárás indult, a kérelem benyújtásáig az adós előzetes felszólítása nem történt meg, vagy az nem tartalmazza a fentebb részletezett elemeket.
Ha a bíróság az adós fizetésképtelenségét állapítja meg, elrendeli a felszámolását.
• az adós szerződésen alapuló tartozását annak lejártát követő 20 napon belül nem fizette ki;
• bírósági ítéletben, fizetési meghagyásban megállapított tartozását határidőn belül nem fizette ki;
• a vele szemben lefolytatott végrehajtási eljárás eredménytelen volt;
• a csőd- vagy felszámolási eljárásban kötött egyezséget nem teljesítette;
• a korábbi csődeljárást a bíróság megszüntette;
• az adós tartozásai meghaladják a vagyonát, illetve
• tartozásait azok lejártakor nem tudta, vagy nem tudja kiegyenlíteni.
A bíróság a felszámolást elrendelő végzését, annak jogerőre emelkedését követően, haladéktalanul közzéteszi a Cégközlönyben. A közzététel napja a felszámolás kezdő időpontja. A Cégközlönyben a felszámolásról közzétett hirdetmény tartalmazza az adós és az eljárás azonosító adatait, a hitelezőknek szóló felhívást követeléseik bejelentéséről, valamint a felszámoló és a felszámolóbiztos azonosításához szükséges adatokat, elérhetőségüket. A felszámolásról a bíróság külön is értesíti a törvényben meghatározott hatóságokat és szervezeteket.
A felszámoló olyan szervezet, amely a törvényben meghatározott feltételeknek megfelel, és szerepel a felszámolók névjegyzékében. A felszámoló az adós felszámolásának lefolytatására felszámoló biztost jelöl ki, aki megfelel a törvényben meghatározott követelményeknek, és akivel szemben nem állnak fenn a törvényben meghatározott kizáró körülmények. Ezek a kizáró körülmények azt a célt szolgálják, hogy az adós és a felszámoló, felszámolóbiztos között ne álljon fenn összeférhetetlenség, vagyis ne legyenek olyan viszonyban, amely veszélyeztetheti a hitelezők érdekeinek védelmét a felszámolási eljárás során. Így például nem lehet felszámoló az adós tulajdonosa, hitelezője, és nem jelölhető ki felszámolóbiztosnak aki az adós tulajdonosa, hitelezője, vagy azok hozzátartozója, vagy aki három éven belül az adós foglalkoztatottja volt.
A felszámoló a felszámolás kezdő időpontjától kezdve az adós képviseletére kizárólagosan jogosult, jogkörét a felszámolóbiztos gyakorolja. A felszámolás kezdő időpontjától szünetelnek az adós tulajdonosának jogai, az adós képviselője pedig köteles együttműködni a felszámolóbiztossal. Az együttműködés körében többek között a felszámolás kezdő időpontját megelőző nappal záróleltárt, zárómérleget, adóbevallást kell készítenie, azokat a felszámolás kezdő időpontját követő 30 napon belül a felszámolónak át kell adnia, és egyáltalán: minden ügyben mindent meg kell tennie, hogy a felszámolót feladata elvégzésében segítse. Ha az adós vezetője együttműködési kötelezettségét elmulasztja, késedelmesen teljesíti, vagy valótlan adatokat közöl, akkor a bíróság őt pénzbírsággal sújthatja, amelynek összege az adóstól a felszámolást megelőző évben felvett teljes összegnek a feléig, vagy ha ez nem állapítható meg, kétmillió forintig terjedhet.
A felszámoló megtervezi a felszámolás végrehajtásához szükséges költségeket és ütemtervet készít a felszámolási eljárás ésszerű és célszerű befejezéséhez. Eljárása során köteles az adós vagyonát megóvni, megőrizni, illetve az adós vagyontárgyait nyilvánosan, pályázat, vagy árverés keretében értékesíteni. A felszámoló gondoskodik az értékesítésből befolyt, és a felszámolás kezdő időpontjában megvolt vagyon hitelezők közötti felosztásáról. Szükség esetén a felszámoló folytatja az adós gazdasági tevékenységét, amennyiben azonban a hitelezők választmányt alakítottak, ehhez köteles megszerezni a hitelezői választmány hozzájárulását.
A felszámoló jogszabálysértő intézkedése vagy mulasztása ellen a sérelmet szenvedett fél, a hitelezői választmány, a hitelezői képviselő, valamint az adós nevében a tagsági jogokat gyakorló szerv a felszámolást elrendelő bíróságnál kifogással élhet, az intézkedésről, mulasztásról való tudomásszerzést követő nyolc napon belül. A bíróság a kifogás felől soron kívül határoz, ha azt megalapozottnak találja, a felszámoló intézkedését megsemmisíti, ellenkező esetben a kifogást elutasítja. Ha a felszámoló a kifogásnak helyt adó jogerős bírósági határozatnak nem tesz eleget, a bíróság új felszámolót rendel ki.
A felszámoló az eljárás befejezésekor elkészíti a zárómérleget, valamint a törvényben meghatározott egyéb okiratokat, amelyek a felszámolási eljárás lezárásához szükségesek, és azokat megküldi az elrendelő bíróságnak. A bíróság a kézhezvételtől számított 30 napon belül megküldi a felszámolási zárómérleget és a vagyonfelosztási javaslatot a hitelezőknek. Bármely hitelező a kézbesítéstől számított 30 napon belül a zárómérlegben és vagyonfelosztási javaslatban foglaltakat írásban kifogásolhatja, e határidő lejárta után kifogásnak nincs helye (a 30 napos határidő tehát jogvesztő).
A törvény részletesen és pontosan meghatározza a tartozások kielégítésének sorrendjét az adós vagyonából. A kielégítés sorrendjében első helyen állnak a felszámolás költségei, amelyeket a törvény ugyancsak pontosan felsorol: az adóst terhelő munkabér és bérjellegű költségek, azok járulékai, a felszámolási eljárással, a vagyon értékesítésével kapcsolatos költségek, az adós iratanyagának elhelyezésével és őrzésével kapcsolatban felmerült költségek, a felszámoló, vagyonfelügyelő díja. A kielégítési sorrend a felszámolással kapcsolatos költségek után a következő: zálogjoggal biztosított követelések, tartásdíj, járadék és hasonló követelések, magánszemélyek, kis és mikrovállalkozások, őstermelők követelése, járulék- és adótartozások, és az államnak járó egyéb tartozások, egyéb követelések, késedelmi kamat és pótlék, végül az adós tulajdonosaival és képviselőivel, az ő hozzátartozóikkal szemben fennálló tartozások.
Az adós vagyonából ki nem elégített hitelezői követelések teljesítéséért, a törvényben kifejezetten nevesített követelések kivételével, az állam nem felel. Az adós tagja, vagy a felszámolási eljárást megelőző három éven belül volt tagja, aki többségi részesedéssel rendelkezik, vagy egyszemélyi tulajdonosa az adósnak, felelősséggel tartozhat az adós ki nem elégített tartozásaiért, amennyiben ezt a felelősségét bíróság külön eljárásban megállapítja. Az ilyen felelősség megállapítása iránti pert legkésőbb a felszámolás befejezésének a Cégközlönyben történt közzétételétől számított 90 napos jogvesztő határidőn belül kell megindítani.
A felszámolási eljárás során is van lehetőség arra, hogy az adós fizetőképességét helyreállítsa, és működését tovább folytassa. Ez akkor lehetséges, ha a felszámolás közzétételét követő negyven nap eltelte után, legkésőbb a felszámolási zárómérleg benyújtásáig a hitelezők és az adós egyezséget kötnek. Az egyezségkötés során az adós képviseletében a tulajdonosi jogokat gyakorló testület jogosult eljárni. A bíróság az adós kérelmére, a kérelem beérkezésétől számított 60 napon belül egyezségi tárgyalást tart, amelyen az adós, felszámoló, és a hitelezők jogosultak részt venni. Ha az adós a bíróság által jóváhagyott egyezségben vállalt kötelezettségeinek eleget tesz, a bíróság a felszámolási eljárást megszünteti.
2.5. Az egyszerűsített felszámolási eljárás legfontosabb szabályai
Egyszerűsített felszámolásra akkor kerül sor, ha az adós vagyona a várható felszámolási költségekre se elegendő, vagy a nyilvántartások, könyvvezetés hiányosságai miatt a felszámolási eljárás az általános szabályok szerint nem lehetséges. Az eljárást a felszámoló kezdeményezheti, javaslatot téve a fellelhető vagyon hitelezők közötti felosztására, a bíróság pedig határoz a vagyon felosztásáról és az adós megszüntetéséről. A bíróság az adós vezetőjét a felszámoló díjának és az eljárást kezdeményező hitelező költségeinek megtérítésére kötelezi, ha az egyszerűsített felszámolásra a nyilvántartások és a könyvvezetés hiányosságai miatt került sor.
2.6. A végelszámolási eljárás legfontosabb szabályai
Végelszámolásra a cég jogutód nélküli megszűnése esetén kerülhet sor, amennyiben a cég nem fizetésképtelen. A végelszámolás szabályait kell alkalmazni cégnek nem minősülő szervezetekre is, amennyiben azt jogszabály írja elő. (A cég az a jogalany, amely a cégnyilvántartásba való bejegyzéssel, üzletszerű gazdasági tevékenység folytatása céljából jön létre.)
Végelszámolásra a cég legfőbb szervének elhatározása, vagy a cégbíróság határozata (kényszer végelszámolás) alapján kerülhet sor. Nem határozható el a végelszámolás a cég fizetésképtelenségét megállapító végzés kézhezvételét követően, a felszámolás elrendelésével pedig a folyamatban lévő végelszámolás megszűnik.
Végelszámolás ügyében a cég székhelye szerinti cégbíróság jár el. A végelszámolási eljárásban a jogi képviselet kötelező. Az eljárás kezdeményezése, vagyis a végelszámolás cégjegyzékbe való bejegyzése iránti kérelem benyújtása, csak elektronikus úton lehetséges.
A kérelemre indult eljárásról a cég legfőbb szerve hozhat határozatot, amelyben dönt a jogutód nélküli megszűnésről, a végelszámolás elrendeléséről, megállapítja a végelszámolás kezdő időpontját, megválasztja a végelszámolót és rendelkezik a cég részvételével működő jogalanyok sorsáról. A végelszámolás kezdő időpontjától a cég korábbi vezetőjének, vagy vezetőinek megbízása megszűnik, és attól kezdve a cég képviseletére kizárólag a végelszámoló jogosult. A cég végelszámolója lehet a cég korábbi képviselője, vagy bármely más személy, aki megfelel a vezető tisztségviselőkkel szembeni törvényi követelményeknek.
A végelszámolás megindítását a végelszámoló köteles bejelenteni a cégbíróságnak. A cég kérelmére indult eljárásban 15.000,- forint illetéket és 3.000,- forint közzétételi díjat kell leróni a kérelem benyújtásakor. A cégbíróság a végelszámolás megindításáról végzést hoz, amelyet a Cégközlönyben közzétesz. Ez a végzés tartalmazza többek között a hitelezőknek szóló azt a felhívást is, hogy követeléseiket a végelszámolónak negyven napon belül jelentsék be. A végelszámoló a negyven nap lejárta után a követelésekről jegyzéket készít, abban külön kimutatva az elismert és vitatott hitelezői igényeket, és azt további tizenöt napon belül benyújtja a cégbírósághoz. A cég tagja, hitelezője, illetve aki jogi érdekét valószínűsíti, törvényességi eljárást kezdeményezhet a cégbíróságnál, ha azt észleli, hogy a végelszámoló ezt a jegyzéket nem nyújtotta be. Ebben az esetben a cégbíróság felhívja a végelszámolót a mulasztás pótlására, ennek eredménytelensége esetén pedig a végelszámolót százezertől kilencszázezer forintig terjedő pénzbírsággal sújthatja. A végelszámoló a hitelezői követelések ismeretében a negyven napos határidő lejártát követő legfeljebb hetvenöt napon belül korrigált végelszámolási nyitó mérleget készít, amelyet a cég legfőbb szerve elé terjeszt. Ha ebből a mérlegből a végelszámoló azt állapítja meg, hogy a cég vagyona a hitelezők követelésének fedezetére nem elegendő, és a cég tagjai a hiányzó összeget nem fizetik meg, akkor haladéktalanul felszámolás iránti kérelmet köteles benyújtani. Ennek a kérelemnek az előterjesztéséhez nincs szükség a cég legfőbb szervének a hozzájárulásához.
A végelszámoló jogszabálysértő intézkedése vagy mulasztása miatt a sérelmet szenvedett fél a tudomásszerzéstől számított nyolc napon belül, de legfeljebb a kifogásolt intézkedés, mulasztás bekövetkeztétől számított hatvan napon belül végelszámolási kifogással élhet a cégbíróságnál. A kifogásról a cégbíróság soron kívül határoz, a határozat tartalmától függően, amennyiben a végelszámoló nem tesz eleget a bíróság határozatában írtaknak, összehívja a cég legfőbb szervét új végelszámoló megválasztása céljából, vagy elrendeli a kényszer-végelszámolást és a felszámolók névjegyzékéből másik végelszámolót rendel ki.
A végelszámoló a végelszámolás befejezésekor elkészíti és a cég legfőbb szerve elé terjeszti a törvény szerinti iratokat, köztük az utolsó üzleti évről készült mérleget és a vagyonfelosztási javaslatot. Az előterjesztett iratokról, a vagyonfelosztási javaslatról a cég legfőbb szerve határozatot hoz, rendelkezve a végelszámolás befejezésével kapcsolatos minden kérdésről. A kötelezettségek teljesítése után fennmaradó vagyont a cég tagjai között kell felosztani, erre azonban nem kerülhet sor a cég törlésére vonatkozó bírósági végzés meghozatala előtt. A cégbíróság a céget csak akkor törli a cégjegyzékből, ha ehhez az állami adóhatóság a cégbírósággal elektronikus úton közölt határozatával hozzájárul.
A végelszámolást annak kezdő időpontjától számított három éven belül be kell fejezni, ha erre nem kerül sor, úgy a cégbíróság elrendeli a cég kényszer-végelszámolását. Kényszer-végelszámolásra kerül sor akkor is, ha a cégbíróság törvényességi felügyeleti eljárásban a céget megszűntnek nyilvánítja, vagy a cég a törvényben foglalt megszűnési okok miatt megszűnik. A kényszer-végelszámolásra a törvényben írt eltérésekkel a végelszámolás szabályait kell alkalmazni. Ebben az eljárásban a cég vezető tisztségviselőjét végelszámolónak csak kivételesen indokolt esetben lehet kirendelni, a végelszámolót a felszámolók névjegyzékében szereplő szervezetek közül kell kirendelni.
2.7. Az egyszerűsített végelszámolási eljárás legfontosabb szabályai
A közkereseti társaság, betéti társaság, és egyéni cég esetében lehetőség van egyszerűsített végelszámolás lefolytatására. Ennek feltétele, hogy a végelszámolást a kezdő időpontjától számított százötven napon belül be kell fejezni. A végelszámolás megindításáról szóló közlemény közzétételét a végelszámolás kezdő időpontjától számított nyolc napon belül a végelszámoló köteles kérni a Cégközlönytől, ennek közzétételi díja 25.000,- forint. Az egyszerűsített végelszámolást, a végelszámoló személyét, és az eljárás befejezését a cég törlése iránti kérelemmel együtt, egy alkalommal kell bejelenteni a cégbíróságnak, ebben az esetben illetéket és közzétételi díjat nem kell fizetni. Ha a törvényben meghatározott okok miatt nem lehet a végelszámolást egyszerűsített módon lefolytatni, a végelszámolást az általános szabályok szerint kell lefolytatni. Ezt a szabályt kell alkalmazni például akkor, ha az egyszerűsített eljárás lefolytatására előírt százötven napos határidő az eljárás alatt lejár, vagy előre látható, hogy az eljárás a százötven napos határidőn belül nem fejezhető be. Ha a végelszámolás általános szabályaira való áttérés nem történik meg, úgy kényszer-végelszámolási eljárásnak van helye.
3. Melyek a végrehajtási eljárásra vonatkozó legfontosabb szabályok?
3.1. A bírósági végrehajtás fogalma
A bíróságok határozatait mindenki köteles önként végrehajtani. Amennyiben az arra kötelezettek önként nem teljesítenek, a határozatok végrehajtása állami kényszer útján kikényszeríthető a végrehajtási eljárásban. Ugyancsak ilyen kényszer alkalmazható az egyes okiratokon alapuló követelések végrehajtására is. Ez az állami kényszer arra irányul, hogy a pénz fizetésére, vagy egyéb magatartásra kötelezett teljesítse a kötelezettségét. Az állami kényszer a törvény keretei között elsősorban az adós vagyoni jogait korlátozza, és kivételesen érintheti a személyiségi jogait. Ha az adós személye ellen kell kényszercselekményt foganatosítani, azt a bíróság vagy a végrehajtó intézkedése alapján a rendőrség végzi. A rendőrség nem csak jogosult, de az előbbi feltételek esetén köteles is mindazon intézkedéseket megtenni, melyek a végrehajtás eredményes befejezéséhez szükségesek.
A végrehajtási eljárásban az eljárás kezdeményezésére és a teljesítésre jogosultat végrehajtást kérőnek, míg a kötelezettség terheltjét adósnak nevezzük.
A végrehajtási eljárásban érvényesül az arányosság és fokozatosság elve. Ez a gyakorlatban azt jelenti, hogy az alábbi végrehajtási ütemeket be kell tartani:
• a pénzkövetelést elsősorban az adós bankszámlájáról kell levonni;
• ennek hiányában az adós munkabéréből;
• ha előre látható, hogy az előbbiek alapján nem lehet a tartozást viszonylag rövid időn belül behajtani, az adós bármilyen lefoglalható vagyontárgya végrehajtás alá vonható;
• de a lefoglalt ingatlan csak akkor értékesíthető, ha az adós egyéb vagyontárgyaiból a követelés nincs teljesen fedezve vagy csak aránytalanul hosszú idő után elégíthető ki. Ez nem jelenti azt, hogy az ingatlan lefoglalása korábban ne történhetne meg.
Az általános szabály szerint a végrehajtást kérő határozza azt meg, hogy az adós milyen jellegű vagyonából kívánja a végrehajtást. A bíróság azonban az adós érdekében, a végrehajtási kényszer arányos és fokozatos alkalmazása céljából e rendelkezéstől eltérhet.
A végrehajtási eljárás kezdeményezése főszabályként illetékköteles. A végrehajtási eljárásban az illetékbélyegben megfizetendő illeték a végrehajtandó követelés 1%-a, de legalább 5.000,- forint, legfeljebb 350.000,- forint, ha pedig a végrehajtás foganatosítása a törvényszéki végrehajtó feladatkörébe tartozik, 3%, de legalább 8.000,- forint, legfeljebb 750.000,- forint. A végrehajtási eljárást megelőző eljárásban kapott költség kedvezmények azonban (visszavonásuk hiányában) a végrehajtási eljárásban is érvényesülhetnek. Ha tehát az alap eljárás tárgyi költség- vagy illeték-feljegyzési jogos, avagy a fél az illeték előlegezése vagy viselése alól személyére tekintettel vagy a bíróság döntése alapján már mentesült, akkor a végrehajtási eljárás kezdeményezésekor sem kell az illetéket leróni. Költség kedvezményt a végrehajtási eljárás kezdeményezésekor csak akkor lehet kérni, ha az engedélyezésfeltételei az alap eljárást követően álltak be.
3.2. A bírósági végrehajtás elrendelésének feltételei
A végrehajtható határozat végrehajtását akkor lehet elrendelni, ha az marasztalást tartalmaz, jogerős vagy előzetesen végrehajtható és a teljesítési határidő már eltelt. A tartásdíj, és tartásra irányuló járadékszerű követelés behajtása iránt folyó követelés esetén a végrehajtást a 6 hónapnál régebbi részletekre csak akkor lehet elrendelni, ha a végrehajtást kérő valószínűsíti, hogy a hátralék az adós rosszhiszemű magatartására vezethető vissza, és annak korábbi érvényesítését alapos okból mulasztotta el.
3.3. A végrehajtás elrendelése
Ha a jogerős bírósági határozatban megszabott teljesítési határidő eredménytelenül eltelt, a jogosult a határozatot hozó bíróság, vagy a végrehajtó előtt terjesztheti elő a végrehajtási kérelmét 6 példányban az erre rendszeresített nyomtatványon. Ha a végrehajtási eljárás végrehajtható okirat záradékolásával indul, akkor a záradék kiállítását a közjegyzőtől kell kérni.
Az elrendelés iránti kérelemben kötelezően meg kell jelölni az adós nevét és az azonosításához szükséges adatokat, továbbá legalább egy adatot a következőkből, az ügy körülményeitől függően:
• az adós lakóhelyét;
• a munkahelyét, székhelyét, telephelyét;
• a végrehajtás alá vonható vagyontárgyak körét. A végrehajtás alá vonható vagyontárgyak körén belül kell megjelölni, hogy a végrehajtást kérő mely vagyontárgyakra kér végrehajtást, illetőleg mely vagyontárgyakat zár ki a végrehajtásból. Ingatlan végrehajtása esetén az ingatlan-nyilvántartási adatokat is meg kell jelölni, de tulajdoni lap csatolása nem szükséges.
A végrehajtási kérelmet a végrehajtandó határozattal megegyező tartalommal kell kitölteni (kamatot nem tőkésítve) eltérés csak akkor lehet, ha időközben részteljesítés történt és a marasztalási összeg csökkent. Ha a végrehajtási kérelem hiányos és a végrehajtást kérőnek nincs jogi képviselője, azt hiánypótlásra kell visszaadni, avagy a bíróság maga is pótolhatja a hiányokat a rendelkezésre álló iratokból. Ha a végrehajtási kérelmet jogi képviselő terjeszti elő és az hiányos, azt a bíróságnak érdemi vizsgálat nélkül kell elutasítania. Ha a végrehajtási kérelem megalapozott, akkor a bíróság elrendeli a végrehajtást, ha pedig részben alaptalan, akkor azt a kérelemtől eltérő tartalommal rendeli el. Az el nem rendelt részre vonatkozó elutasító végzés fellebbezhető. Ha a végrehajtási kérelem alaptalan, azt a bíróság fellebbezhető végzéssel elutasítja. Ha a bíróság elrendelte a végrehajtást, vagy a közjegyző záradékolta az okiratot, az ügyet megküldi az arra illetékes önálló bírósági végrehajtóhoz. Ezzel lezárul a végrehajtás elrendelése és megindul a végrehajtó előtti (a foganatosítási szakasz).
3.4. A végrehajtás foganatosítása
A végrehajtást foganatosító bíróság az a bíróság, amely mellett az adós lakóhelye vagy a végrehajtandó vagyon fekvése szerinti végrehajtó működik. E foganatosító bíróság feladata a végrehajtó cselekményeinek a felülvizsgálata, a végrehajtó mulasztásával kapcsolatos teendők vizsgálata, illetve azon feladatok elvégzése, melyeket a törvény hatáskörébe utal.
A végrehajtás foganatosítását a törvény keretei között az ügyre illetékes önálló bírósági végrehajtó végzi. A végrehajtót az eljárás nála történő megindulásakor költségelőleg illeti meg, melynek mértékét jogszabály rendezi. E költséget költség-feljegyzési jog vagy költségmentesség hiányában a végrehajtást kérő előlegezi, de az általános szabály szerint az adós viseli. A végrehajtást kérő viseli a költségeket, ha a követelés megszűnésének vagy csökkenésének tényét nem jelenti be a végrehajtónak, vagy ha az adós okirattal valószínűsítette, hogy a követelés alaptalan, azt már teljesítették vagy megszűnt, és ezt a végrehajtást kérő nem vitatja, vagy nem nyilatkozik. Szintén a végrehajtást kérő viseli a költségeket, ha az adós végrehajtás alá vonható vagyonának hiányára tekintettel beálló szünetelés folytán a végrehajtás megszűnik. A végrehajtó az ügyben addig nem intézkedik, amíg a költséget nem előlegezik. Ha a szabott határidőn belül a végrehajtást kérő a költségeket nem előlegezi, a végrehajtás szünetel, majd egy év után megszűnik. Ez alól kivétel a gyermektartásdíj végrehajtása.
A végrehajtó a végrehajtási cselekményekről, helyszíni eljárásáról jegyzőkönyvet vesz fel. A végrehajtás foganatosításának megkezdésekor a végrehajtó a helyszínen kézbesíti az adósnak a végrehajtható okiratot, egyben felhívja az önkéntes teljesítésre. Ennek elmaradása esetén foganatosítja a végrehajtást. Az adós vagyonának felkutatása érdekében megkeresheti az adós vagyonát nyilvántartó és kezelő szervezeteket, nyilvántartásokat, pénzintézeteket, melyek kötelesek a részére adatot szolgáltatni.
A végrehajtás foganatosításának eszközeként a végrehajtó:
• letiltást adhat ki az adós munkabérére, járandóságára;
• levonás iránt intézkedhet a nyugdíjból, egészségbiztosítási ellátásból;
• végrehajtás alá vonhatja az adós bankszámláit, pénzügyi intézménynél elhelyezett betétjét;
• lefoglalhatja az adós ingóságait, a végrehajtás alól mentes vagyontárgyak kivételével;
• foglalhat az adós vagyontárgyát birtokló más személynél;
• lefoglalhatja az adós más személlyel szemben fennálló követelését;
• a lefoglalt ingóságokat elárverezheti és a végrehajtás alatt álló értékpapírt értékesítheti;
• végrehajtást vezethet az adós tulajdonában álló gazdasági társaságban fennálló üzletrészre, azt értékesítheti;
• ingatlant foglalhat le, és árverezhet el.
3.5. Változás a felek személyében
Ha a végrehajtási eljárásban a felek személyében változás történik, arról a foganatosítás megkezdését megelőzően a végrehajtást elrendelő, azt követően pedig a foganatosító bíróság határoz fellebbezhető végzéssel. Ha az adós elhalálozott, a jogutód az örökös, ha az adósnak több örököse van, akkor azok a végrehajtást kérő felé a hagyaték tárgyaival a vagyontárgyak értékéig egyetemlegesen felelnek, egymás között pedig örökrészük arányában. A végrehajtást kérő halála esetén, ha a jogutód ismeretlen, a behajtott összeget a végrehajtónak bírósági letétbe kell helyezni. Ha az örökös ismert, kérheti a jogutódlást, ha pedig több örökös van, a jogutódlás arra nézve állapítható meg, aki ilyen kérelmet előterjeszt, de csak a reá eső rész erejéig.
3.6. A zálogjogosult bekapcsolódása a végrehajtási eljárásba
A foganatosítás körében határoz a bíróság ingatlan végrehajtása esetén a zálogjogosultnak a végrehajtási eljárásba történő bekapcsolódás iránti kérelme felől. E tárgyban a kérelem alapossága felől soron kívül határoz, ennek megtörténtéig a végrehajtást felfüggeszti. A bekapcsolódás engedélyezéséről a bíróság fellebbezhető végzésben határoz. A bekapcsolódó zálogjogosultra a végrehajtást kérőre vonatkozó szabályok alkalmazandók.
3.7. A követelés megszűnésének és csökkenésének bejelentése
Ha az adós nem a végrehajtó, hanem a végrehajtást kérő felé teljesít, akkor a végrehajtást kérő köteles a követelés megszűnését vagy csökkenését a végrehajtónak bejelenteni és a végrehajtó költségeit megfizetni. A bejelentés elmulasztásából eredő költségért és kárért felel.
Ha az adós okirattal valószínűsíti, hogy a követelés alaptalan vagy azt már megfizették, a végrehajtó felhívja a végrehajtást kérőt, hogy 15 napon belül nyilatkozzon a követelés fennállásáról, továbbá fizesse meg az adós által megfizetett költségeket. Ha a végrehajtást kérő az állítást elismeri, és a költséget megfizeti, a végrehajtás befejeződik. Ha nem nyilatkozik vagy elismerő nyilatkozatot tesz, de a költséget nem fizeti meg, akkor a végrehajtó jelzésére a foganatosító bíróság végzéssel kötelezi a végrehajtást kérőt a költségek megfizetésére (akkor is, ha költségmentes) és a végrehajtó e költségre folytatja a végrehajtást egyetemlegesen az adóssal és a végrehajtást kérővel szemben, külön eljárás indítása nélkül. Ha a végrehajtást kérő a követelés megszűnését vagy csökkenését nem ismeri el, akkor az adós végrehajtás megszüntetése vagy korlátozása iránt peres eljárást indíthat.
3.8. . A végrehajtás felfüggesztése
A végrehajtást foganatosító bíróságnak fellebbezhető végzéssel fel kell függesztenie a végrehajtást:
• ha a végrehajtást kérő ezt kérte és a felfüggesztés más jogát nem sérti;
• ha a zálogjogosult bekapcsolódás iránti kérelmet terjeszt elő, a kérelem elbírálásáig (ez esetben a felfüggesztés a zálogtárgy értékesítésére vonatkozó hirdetményre és az értékesítésre terjed ki, a többi végrehajtási cselekmény foganatosítandó.
A végrehajtást foganatosító bíróság fellebbezhető végzéssel felfüggesztheti a végrehajtást:
• az adós kérelmére kivételesen, ha az adós a felfüggesztésre okot adó, méltányolható körülményt igazolt és korábban nem sújtották rendbírsággal (előbbi körülmény: különösen az adós által eltartásra köteles és tartásra szoruló személyek száma, az adós vagy az eltartott tartós és súlyos betegsége, vagy a végrehajtási eljárás során bekövetkezett és az adóst is sújtó természeti katasztrófa);
• ingatlan kiürítése iránti eljárásban az adós kérelmére maximum egyszer, legfeljebb 6 hónapra;
• ha a végrehajtható okirat vagy a végrehajtó intézkedése ellen jogorvoslattal éltek, a jogorvoslat elbírálásáig;
• azokban az esetekben, amikor a polgári perrendtartásról szóló törvény megengedi (pl. kézbesítési vélelem megdöntése, igazolási kérelem, az ítélet kiegészítése iránti kérelem, perújítás, igényperben az igényelt vagyontárgyra).
A végrehajtási eljárás nem függeszthető fel:
• a kötelezett kérelmére, ha önkényesen elfoglalt lakás kiürítése iránt folyik a végrehajtás;
• a kötelezett kérelmére, ha a lakás kiürítése iránti perben a kiürítésre 6 hónapig terjedő teljesítési határidő kedvezményben részesült;
• az adós kérelmére, ha korábban rendbírsággal sújtották.
A végrehajtás felfüggesztése kiterjedhet a végrehajtás egészére, vagy egyes cselekményekre. A felfüggesztés iránti kérelmet a bíróság 15 napon belül bírálja el, a feleket szükség esetén meghallgathatja. A felfüggesztés elrendelése esetén annak hatálya A fellebbezésre tekintet nélkül áll be. A felfüggesztés fenntartásának indokoltságát bármelyik fél kérelmére felül kell vizsgálni. A bíróság a felfüggesztés megszüntetéséről is fellebbezhető határozatot hoz.
3.9. A végrehajtás szünetelése
A végrehajtás szünetelését valamely a végrehajtás foganatosítását akadályozó objektív körülmény eredményezi, melyet a végrehajtó jegyzőkönyvben állapít meg. Ilyen körülmény lehet például, ha a végrehajtást kérő a végrehajtó költségeit felhívás ellenére nem előlegezi, vagy akár az is, ha az adósnak nincs végrehajtás alá vonható vagyona. Utóbbi körülményről kiállított jegyzőkönyvnek például akkor lehet jelentősége, ha a végrehajtás gyermektartásdíj behajtása iránt folyik, mert a gyermektartásdíj állam általi előlegezésének az egyik feltétele, hogy az adóssal szemben induljon végrehajtási eljárás és az legyen eredménytelen. A szünetelő eljárást a végrehajtást kérő kérelmére folytatni kell, ha a szünetelés oka megszűnik, így különösen, ha a végrehajtást kérő a költségelőleget letétbe helyezi vagy az adós vagyonának létére vonatkozó adatot közöl a végrehajtóval.
3.10. A végrehajtás megszüntetése
A végrehajtást foganatosító bíróságnak végzéssel meg kell szüntetni vagy korlátozni kell a végrehajtást, ha:
• ezt kérte a végrehajtást kérő, és ez másnak a jogát nem sérti a végrehajtási költségek pedig megfizetésre kerültek;
• külön törvény rendelkezik (pl. ha a gazdasági társasággal szemben felszámolási eljárás indult);
• közokirat alapján az állapítható meg, hogy a végrehajtandó határozatot jogerős határozat hatályon kívül helyezte, megváltoztatta vagy jogerős határozat állapította meg, hogy a záradékkal ellátott okiratba foglalt követelés érvényesen nem jött létre. Ez utóbbi esetben a végrehajtást elrendelő bíróság szünteti meg a végrehajtást. Ilyenkor a határozatban arról is rendelkezni kell, hogy ki viseli a költségeket;
• visszvégrehajtás esetén, melynek az előbbi esetben van helye, amikor a végrehajtást elrendelő bíróság arra kötelezi a végrehajtást kérőt, hogy a végrehajtás során kapott összeget és a végrehajtási költséget térítse vissza az adósnak.
3.11. A végrehajtási jog elévülése
A végrehajtási jog a végrehajtandó követeléssel együtt évül el. A végrehajtás elévülésének kezdő időpontja az a nap, amikor a végrehajtható okirat kiállításának valamennyi feltétele bekövetkezik. Az elévülést kérelemre kell figyelembe venni, hivatalból csak akkor, ha az alapjául szolgáló követelés elévülése is hivatalból veendő figyelembe. Az elévülési határidő eltelte után előterjesztett kérelemre nem lehet végrehajtást elrendelni, a már elrendelt végrehajtást nem lehet folytatni. A szünetelés ideje alatt az elévülés folyik. A végrehajtási jog elévülését ugyanakkor bármely végrehajtási cselekmény megszakítja, de csak a végrehajtó cselekményei.
3.12. A végrehajtás során befolyt összeg kifizetése
A végrehajtás során befolyt összeg kifizetésére a törvény sorrendet állapít meg. Elsőbbséget élvez a végrehajtási költség- ezen belül is az állam által előlegezett költség -, a gyermektartásdíj, a jogszabályon alapuló egyéb tartásdíj. Ha a befolyt összeg nem fedezi valamennyi követelést, a végrehajtó felosztási tervet készít, mely ellen 15 napon belül van helye végrehajtási kifogás előterjesztésének.
3.13. A végrehajtási eljárásban igénybe vehető jogorvoslatok
3.13.1. A végrehajtás elrendelésével kapcsolatos jogorvoslat:
Az elrendeléssel kapcsolatos jogorvoslat a végrehajtási lap visszavonása, vagy a végrehajtási záradék törlése, melyre akkor kerül sor, ha azt a törvény megsértésével állították ki, vagyis akkor, ha nem álltak fenn a végrehajtás elrendelésének általános vagy speciális feltételei. Ez esetben meg kellett volna tagadni a végrehajtás elrendelését. Mindkettő történhet hivatalból, vagy a végrehajtást kérő és az adós kérelmére, de akár a végrehajtó jelzése alapján is. Az erre vonatkozó kérelem bármikor előterjeszthető. A kérelemnek történő helytadás esetén a végrehajtás megszűnik, a költségeket a végrehajtást kérő viseli.
3.13.2. A végrehajtás foganatosításával kapcsolatos jogorvoslatok
A végrehajtási kifogás a végrehajtónak az eljárás szabályait és a kifogás előterjesztőjének jogát vagy jogos érdekét lényegesen sértő intézkedése, avagy annak elmulasztása ellen terjeszthető elő. Ilyennek minősül az olyan jogszabálysértés, amelynek az eljárás lefolytatására lényeges kihatása van. A végrehajtási kifogást a fél vagy más érdekelt terjesztheti elő. A kifogásolt vagy elmulasztott intézkedéstől számított 15 napon belül nyújtható be. A végrehajtó mulasztása esetén, ha a törvény a végrehajtó valamely intézkedésére határidőt szab, a 15 nap e határidő elteltével kezdődik, ha nem szab határidőt, akkor azon határidő elteltével, amely ésszerűen elegendő lett volna a végrehajtó számára az intézkedésre. Akadályoztatás esetén az akadály vagy a tudomásszerzés megszűnésétől számít a kifogás előterjesztésére nyitva álló határidő, 6 hónapon túl azonban előterjesztésének nincs helye. A végrehajtási kifogást az iratokkal együtt 3 napon belül köteles a végrehajtó beterjeszteni a foganatosító bírósághoz. A végrehajtási kifogás illetékköteles, az illetéke 15.000,- forint, melyet illetékbélyegben kell a kifogáson leróni. Ha a kifogásnak a bíróság helyt ad, az illeték a kifogás előterjesztőjének visszajár. Ha egy beadványban a fél több végrehajtói intézkedést vagy mulasztást kifogásol, annyiszor kell az illetéket megfizetni, ahány intézkedést vagy mulasztást kifogásol.
Fellebbezés a bíróság kifogást elbíráló, vagy a foganatosítás során hozott végzése ellen:
A bíróság foganatosítás körében hozott elsőfokú végzése ellen fellebbezésnek van helye. A fellebbezést a másodfokú bíróság tárgyaláson kívül bírálja el. A végrehajtási kifogásnak helyt adó végzés ellen a végrehajtó is fellebbezhet, feltéve, ha a bíróság a végrehajtói intézkedést megsemmisítette vagy a díjjegyzéket, illetve a felosztási tervet módosította, a végrehajtót a munkadíja 20 vagy 50%-a megfizetésére kötelezte. A bíróság végzése elleni jogorvoslat halasztó hatályú, kivéve, ha a törvény eltérően rendelkezik, vagy ha a jogorvoslat a rendőrség közreműködésével kapcsolatos. A végrehajtó és a rendőrség intézkedése elleni jogorvoslat nem halasztó hatályú.
Az általános szabályok alkalmazása:
A bírósági határozatok kijavítására, kiegészítésére, a fellebbezés és más jogorvoslat előterjesztésének határidejére, valamint a jogorvoslatokkal összefüggő egyéb eljárási kérdésekre a polgári perrendtartás szabályai irányadóak.
‹ II. Általános tájékoztató a polgári peres eljárásokról fel IV. Általános tájékoztató a jogi személyekről ›